ગળતેશ્વર પંથકમાં મેઘરાજાએ મહેર વરસાવી હતી. છેલ્લાં ૨૪ કલાકમાં ૪૧ મિમિ જેટલો વરસાદ ખાબકયો હતો. પરિણામે ડભાલી ગામમાં શેઢી નદીના અને વરસાદી પાણી ઘુસી ગયા હતા. ડભાલી, દાંતરડી અને શનાદરા રોડ પર પણ ઢીંચણસમા પાણી ભરાઇ ગયા હતા. વરસાદી પાણીના નિકાલના કાંસની સાફસફાઇના અભાવે સમસ્યા સર્જાઇ હતી. આ પ્રશ્નના કારણે વીજળી પણ ગુલ થઇ ગઇ હતી. ગામમાં પ્રવેશ અને બહાર નીકળવાના મુખ્યમાર્ગ પર ભરાયેલા પાણીના કારણે ગામના ૧૫૦૦ ઉપરાંત ગ્રામજનોને અવરજવર કઇ રીતે કરવી તે એક યક્ષપ્રશ્ન બની ગયો હતો. ગામની આંગણવાડી પાસે પણ પાણી ભરાઇ જવાની તળાવ જેવું દ્રશ્ય સર્જાયું છે. તંત્ર દ્વારા પાણીના નિકાલ માટેની કોઇ વ્યવસ્થા હાથ ધરવામાં આવી નથી.